  Туспуктэм: vk.com (Удмурт нылкышно кенеш) Наталия Сильвестрова 20-тӥ куартолэзе Воткаысь «Времена года» паркын удмурт лулчеберетъя «Гуждор» шулдыръяськон ортчиз. Ужрад «Удмурт Кенеш» огазеяськонлэн карысь ёзтэз ӵектэмезъя нырысьсэ 1998-тӥ арын радъяськиз, туэ праздник куноосты 25-тӥзэ люказ ни. Со сярысь «Удмурт нылкышно кенеш» огазеяськонлэн «ВКонтакте» мерлыко вотэсысь огиназ ивортӥзы. Шулдыръяськонын нылпи садэ ветлӥсь пиналъёс удмурт калык дӥськутэн пӧрмытскыса концерт возьматӥзы. Озьы ик школаын дышетскисьёс, кырӟасьёс, Шаркан ёросысь «Акация», Вотка ёросысь «Бугор» но Вотка карысь «Тюрагай» ансамбльёс калыклы мылкыд сётӥзы. Кар праздникын пӧртэм мастер-классъёс но удмурт калык шудонъёс радъяськизы. Тодэ вайытом, Удмуртиын элькун Гербер шулдыръяськонлэсь радлыксэ шараязы. Нош Шаркан ёросын сиён-юонъя «Быг-Быг» фестивальын нырысьсэ кык нунал юмшаны луоз. Тегъёс: праздникъёс удмуртъёс Лулчеберет Вотка Удмуртия  